សារព័ត៌មាន​នៅអាមេរិក​ទទួលបាន​រង្វាន់​ Pulitzer Prizes​ ដ៏ល្បី
Prestigious prizes announced Monday for journalism, books, drama and music
វ៉ាស៊ីនតោន — សារព័ត៌មាន New York Times បានឈ្នះរង្វាន់ដ៏មានកិត្យានុភាពឈ្មោះ Pulitzer Prizes ចំនួន ៣ កាលពីថ្ងៃចន្ទ នៅពេលដែលសារព័ត៌មាន The Post and Courier នៃរដ្ឋ South Carolina បានឈ្នះរង្វាន់ Pulitzer ខាងសេវាសាធារណៈ សម្រាប់កម្រងរបាយការណ៍របស់ខ្លួនអំពីអំពើហិង្សាប្រឆាំងនឹងស្រ្តី។ របាយការណ៍របស់សារព័ត៌មាន The Post and Courier បានពិនិត្យមើលមរណភាពរបស់ស្រ្តីចំនួន៣០០នាក់ក្នុងមួយទសវត្សរ៍កន្លងទៅនេះ។ ចៅក្រមជាច្រើនរូបបាននិយាយថា នេះជា«កម្រងរបាយការណ៍ដ៏គួរឲ្យចាប់ចិត្តយ៉ាងខ្លាំង ដែលបានធ្វើការស៊ើបអង្កេតអំពីមូលហេតុដែលធ្វើឲ្យរដ្ឋ South Carolina ជារដ្ឋមានស្រ្តីស្លាប់ច្រើនជាងគេក្នុងចំណោមរដ្ឋនៃសហភាពសហព័ន្ធ»។ សារព័ត៌មាន New York Times បានឈ្នះរង្វាន់ Pulitzer ខាងរបាយការណ៍ផ្នែកស៊ើបអង្កេតស្តីអំពីឥទ្ធពលរបស់ក្រុមបញ្ចុះបញ្ចូលរដ្ឋសភា និងខាងរបាយការណ៍ផ្នែកអន្តរជាតិ និងការថតរូបបង្ហាញជាសាច់រឿង ដែលលាតត្រដាងឲ្យឃើញរូបភាពនៃការឆ្លងរាលដាលដ៏អន្តរាយខ្ទេចខ្ទីនៃជម្ងឺ អ៊ីបូឡា នៅក្នុងទ្វីបអាហ្វ្រិកភាគខាងលិច។ សារព័ត៌មាន Los Angeles Times បានឈ្នះរង្វាន់ពីរ ខាងការសរសេរអត្ថបទពន្យល់អំពីផលប៉ះពាល់នៃភាពរាំងស្ងួតនៅក្នុងរដ្ឋ California និងខាងការរិះគន់ទូរទស្សន៍។ សារព័ត៌មានអាមេរិកាំងមានកិត្យានុភាពពីរទៀតគឺ The Wall Street Journal និង The Washington Post បានឈ្នះរង្វាន់ម្នាក់មួយ។ The Wall Street Journal បានឈ្នះរង្វាន់ខាងរបាយការណ៍អំពីព័ត៌មានដែលពីមុនជាការសម្ងាត់ ដែលបានពិនិត្យមើលប្រព័ន្ធសងប្រាក់សម្រាប់កម្មវិធីថែទាំសុខភាពសាធារណៈហៅ Medicare។ សារព័ត៌មាន The Washington Post បានឈ្នះរង្វាន់ខាងរបាយការណ៍អំពីការបិទបាំងចំណុចខ្សោយខាងការការពារសន្តិសុខ ដែលជំរុញឲ្យមានការផ្លាស់ប្តូរក្រសួង Secret Service ទាំងស្រុង។ ព័ត៌មានប្រចាំឆ្នាំដ៏ធំបំផុតមួយក្នុងស.រ.អា. គឺការបាញ់បុរសឈ្មោះ Michael Brown ដោយភ្នាក់ងារប៉ូលិសនៅទីក្រុង Ferguson រដ្ឋ Missouri និងបាតុកម្មអំពីរឿងប្រកាន់ពូជសាសន៍ដែលជាលទ្ធផលនៃការបាញ់នេះ ត្រូវបានរាយការណ៍ល្អិតល្អន់ដោយសារព័ត៌មាន St. Louis Post-Dispatch ដែលធ្វើឲ្យសារព័ត៌មាននេះបានទទួលរង្វាន់ Pulitzer សម្រាប់ការថតរូបអំពីព័ត៌មានដែលកើតមានឡើងជាបន្ទាន់ភ្លាមៗ។ បុគ្គលិកនៃសារព័ត៌មាន The Seattle Times បានឈ្នះរង្វាន់សម្រាប់របាយការណ៍អំពីព្រឹត្តិការណ៍ដែលកើតឡើងភ្លាមៗ នៅក្នុងសេចក្តីរាយការណ៍របស់ខ្លួនអំពីការបាក់ដីនៅក្នុងរដ្ឋវ៉ាស៊ីនតោន ដែលបណ្តាលឲ្យស្លាប់មនុស្សជាច្រើននាក់។ សារព័ត៌មាន Bloomberg News ជាជ័យលាភីដំបូងដែលបានឈ្នះរង្វាន់សម្រាប់របាយការណ៍ពន្យល់អំពីការពិនិត្យមើលដិតដល់នូវវិធីដែលសាជីវកម្មរបស់ស.រ.អា.គេចពីការបង់ពន្ធអាករ។ រង្វាន់សម្រាប់របាយការណ៍ក្នុងតំបន់បានទៅបុគ្គលិកនៃសារព័ត៌មាន Daily Breeze of Torrance អំពីការពិនិត្យមើលអំពើពុករលួយនៅក្នុងវិស័យអប់រំក្នុងស្រុកមួយនៃរដ្ឋ California។ ក្រៅពីវិស័យសារព័ត៌មាន រង្វាន់ Pulitzer ក៏មានប្រគល់ទៅឲ្យវិស័យអក្សរសាស្រ្ត ប្រវតិ្តសាស្រ្ត នាដសាស្ត្រ និង តូរ្យតន្រ្តីដែរ។ រង្វាន់វិស័យប្រលោមលោកប្រឌិតត្រូវបានទៅអ្នកនិពន្ធ Anthony Doerr សម្រាប់សៀវភៅប្រលោមលោកក្រោមចំណងជើងថា All the Light We Cannot See ខណៈដែលរង្វាន់សម្រាប់វិស័យសៀវភៅប្រវត្តិរូប ត្រូវបានទៅអ្នកនិពន្ធ David Kertzer សម្រាប់សៀវភៅរបស់លោកក្រោមចំណងជើងថា The Pope and Mussolini: The Secret History of Pius XI and the Rise of Fascism in Europe។ រង្វាន់ប្រចាំឆ្នាំនេះ ដែលបានចាប់ផ្តើមធ្វើតាំងពីឆ្នាំ១៩១៧មកនោះ បានយកឈ្មោះតាមបណ្ណាធិការដ៏ល្បីល្បាញគឺលោក Joseph Pulitzer ហើយបានទទួលការគ្រប់គ្រងពីសាកលវិទ្យាល័យ Columbia University នៅបូរី New York។ នៅក្នុងវិស័យទាំង២០នៃរង្វាន់ Pulitzer ជ័យលាភីមួយៗបានទទួលប្រាក់១ម៉ឺនដុល្លារ។ ជ័យលាភីសម្រាប់សេវាសាធារណៈខាងវិជ្ជាជីវៈសារព័ត៌មានបានទទួលមេដាយមាសមួយ៕ ប្រែសម្រួលដោយ កែរ យ៉ាន